জেলার উদ্যানপালন দফতর সূত্রে জানা গিয়েছে বনগাঁ ও বারাসত মহকুমা মিলিয়ে প্রায় ৩৫ হাজার একর জমিতে এ বছর ব্রকোলি চাষ হয়েছে। গতবারের থেকে চাষের জমির পরিমাণ দেড় গুণ বেড়েছে। গতবার ফলন ছিল ৫০ মেট্রিক ফলন। এবার সেখানে বেড়ে হয়েছে ৭২ মেট্রিক টন। ব্রকোলির মতো অপ্রচলিত সব্জির এই উত্তোরত্তর বৃদ্ধির পিছনে রয়েছে একাধিক কারণ। বলছেন আমডাঙার মাঠপাড়ার চাষি আমিরুল ইসলাম। আমিরুল গত তিন বছর ধরে ব্রকোলি চাষে যুক্ত। ফুলকপি, বরবটি, পালং শাক, টম্যাটোর মতো শীতকালীন সব্জি চাষ করতেন জমিতে। ব্রকোলিতে মন দেওয়ার পিছনে আমিরুল বলেন, ‘‘আমার অল্প জমি। অন্য সব্জি চাষ করলেও দাম পেতাম না। ব্রকোলি চাষ করার পর থেকে আর বিক্রির জন্য ভাবতে হয় না।’’ আমিরুলের মতো ভরসা পাচ্ছেন হাবরার ফুলতলার সৌমিত্র সাহা। ব্রকোলি নিয়ে এই প্রবীণ চাষি শুরুর দিকে সংশয়ে ছিলেন। ভাল দাম মেলায় তাঁর বিভ্রান্তি কেটেছে। সৌমিত্রবাবু নিজের পাঁচ বিঘে জমির পুরোটাই এবার ব্রকোলির জন্য রেখেছিলেন। মাত্র চার মাসেই ষাট হাজার টাকা তাঁর ঘরে এসেছে।